戲詠鄉里食物示鄰曲
作者：陸游
朝代：宋

paragraphs: 山陰古稱小蓬萊，青山萬疊環樓臺。
不惟人物富名勝，所至地產皆奇瓌。
茗芽落磑壓北苑，藥苗入饌逾天台。
明珠百舸載芡實，火齊千擔裝楊梅。
湘湖蓴長涎正滑，秦望蕨生拳未開。
箭萌蟄藏待時雨，桑蕈菌蠢驚春雷。
{糭米=木}花蒸煮蘸醯醬，薑茁披剝腌糟醅。
細研罌粟具湯液，溼裹山蕷供炮煨。
老饞自覺筆力短，得一忘十真堪咍。
從今置之勿復道，一瓢陋巷師顔回。